એને નાહવાનું હતું. પછી વિમલ અને સૌમિલ તેમ જ સોહા માટે લંચ બોક્સ તૈયાર કરવાના હતા. બધાં માટે નાસ્તો તૈયાર કરવાનો હતો અને ઑફિસમાં દસ વાગે પહોંચી જવાનું હતું. એ ઉપરાંત સોહાનો ડ્રેસ તૈયાર કરવાનો હતો. સોહા એની શાળાના કાર્યક્રમમાં નૃત્યમાં ભાગ લેવાની હતી. એના ડ્રેસનું ‘ફીટિંગ’ સરખું કરવાનું હતું. ગઈકાલે સાંજે જ એ ડ્રેસનું ‘ફીટિંગ’ કરી સોહા માટે તૈયાર રાખવાની હતી, પણ શું કરે ? ઑફિસથી આવી ત્યાં તો એની માસીની દીકરી રેણુનો ફોન આવ્યો, ‘મામી અહીં આવ્યાં છે. એમને તને મળવાનું બહુ મન છે. થોડી વારમાં તારે ઘેર આવી પહોંચશે.’ એ કંઈ પણ આગળ બોલે ત્યાં તો ‘આવજે’ કહી રેણુએ ફોન મૂકી દીધો ! એ સોહાનો ડ્રેસ લઈ સીવવા બેઠી. ત્યાં તો મામીની સવારી આવી પહોંચી. મામી તો ખાસ્સાં નિરાંતે બેઠાં. ડ્રેસનું ‘ફીટિંગ’ કરવાનું બાકી રહી ગયું. એ સવારમાં જ પૂરું કરવાનું હતું. આ બધાં કામકાજ પતાવી એ હાંફતી હાંફતી એની ઑફિસ પહોંચી ત્યારે સવાદસ થઈ ગયા હતા. એ શરમાતી, સંકોચાતી ધીમે પગલે ચૂપકીથી મિટિંગ રૂમમાં દાખલ થઈ. બધાંની આંખ એના પર મંડાઈ હતી.